GiliGold/VAD_KnessetCorpus huggingface dataset:
שמעון שטרית: אין זהות מוחלטת.
שמעון שטרית: לכן לנסות ולהעתיק בדיוק מה כתוב בחוק יסוד: השפיטה לעומת חוק בתי המשפט ומה כתוב בחוק יסוד: מבקר המדינה, היא לא נכונה.
שמעון שטרית: מבחינה פרשנית היא לא נכונה.
שמעון שטרית: יש לנו בחוק יסוד: מבקר המדינה תקופת כהונה ויש גם תקופת כהונה בחוק יסוד: השפיטה.
שמעון שטרית: זה שיש סעיף האומר שאפשר למנות את השופט לתפקיד שופט גם כשהוא יצא לקצבה, אז יש בחוק יסוד: מבקר המדינה שמותר למנות מבקר גם לתפקידים נוספים.
שמעון שטרית: אפשר להכניס את זה לתוך הסעיף הזה, אם רוצים לאשר.
שמעון שטרית: אם רוצים להתנגד מטעמים אחרים, לא מחפשים את זה ולא מנסים להכשיר, כמו רבנים דגולים.
שמעון שטרית: הם יכולים תמיד לפסול, אבל החכמה היא להקל ולא להחמיר.
איל ינון: זה לא רלוונטי לעניין הזה.
שמעון שטרית: זה כן רלוונטי.
שמעון שטרית: אם אנחנו רוצים למצוא סעיפים בחוק יסוד: מבקר המדינה שתומכים, אפשר למצוא והזכרתי את אחד הסעיפים שאומר שאפשר להסמיך את מבקר המדינה למלא תפקידים נוספים.
שמעון שטרית: אפשר להגדיר את זה כתפקידים נוספים, השלמה של דברים שהוא לא השלים והמחוקק החליט שזה לתכלית ראויה ולדבר חיוני לאור התפתחויות ונסיבות שהתפתחו מאז 1958.
שמעון שטרית: זה לגבי העניין הזה של יצירת זהות מוחלטת ולכן גם לפסול ולומר שאם זה שם, יש כאן פירוש כזה וכזה.
שמעון שטרית: התשובה היא שכאן זה אינטרס חיוני שהמחוקק חושב שזה דרוש וצריך ליצור את המסגרת הזאת.
שמעון שטרית: העניין של טענת תהליך אישי לעומת תהליך מוסדי.
שמעון שטרית: היום כל מי שמכיר את התהליך השיפוטי יודע שגם לשופטים יש עוזרים ויש פקידים.
אורי אריאל: יש שמועה שחלק מפסקי הדין נכתבים מ-א' עד ת' על ידי העוזרים והמתמחים אבל זאת רק שמועה.
שמעון שטרית: זה רק כתוב בספר של בית המשפט העליון ועדיין לא כתבה לויצקי את החלק של המתמחים.
שמעון שטרית: היא כתבה רק את החלק של הסוציולוגיה המעשית שלה לגבי הצד של השופטים.
שמעון שטרית: בסופו של דבר אם מבקר המדינה לא חותם, אין מסמך.
שמעון שטרית: גם לגבי מבקר המדינה, גם היום.
שמעון שטרית: נכון שתחתיו במשרד מועסקים 580 עובדים אבל בסופו של דבר מי שחתום הוא לא אדון בועז ענר אלא מיכה לינדנשטראוס.
שמעון שטרית: המבקר עצמו חתום.
שמעון שטרית: לכן מדובר כאן בצורך לתת את האפשרות הזאת משום שההנהגה של תהליך מסוים נעשית על ידי המבקר.
שמעון שטרית: העובדה שהוא יצטרך לעשות כמה השלמות בתקופת שלושת חודשים, היא שמבטיחה שלא ייעשה בזה שימוש אלא בתהליכים שיכולים להסתיים תוך שלושה חודשים.
שמעון שטרית: אם המבקר – שאנחנו צריכים להניח שהוא חכם, נבון וריאלי – נתן שלושה חודשים לפני תום כהונתו טיוטה אבל הוא לא יכול להשלים בתוך שלושה חודשים את הדוח שלו, אז הוא לא ייכנס לזה.
שמעון שטרית: הוא רק ייכנס לזה, כי הוא אדם חכם ונבון.
שמעון שטרית: לגבי העניין של תחרות על משאבים.
שמעון שטרית: שוב, אני חושב שצריך להסתכל על דברים בשכל ישר ולא תמיד לנפח דברים כאילו המבקר היוצא יגייס את כל 580 העובדים לעסוק רק באותו נושא.
שמעון שטרית: ידוע מי האנשים שטיפלו באותם נושאים.
שמעון שטרית: לא יהיה מצב שבו פתאום יצא מישהו ויצוד עוד עובדים מהמשרדים השונים ויגיד להם לבוא.
שמעון שטרית: זה עניין של שכל ישר וכך צריך להסתכל על זה.
שמעון שטרית: לכן נראה לי שכל הנקודות שהובאו – גם בדברים שבינתיים הספקתי לקרוא, הנבונים והחכמים של איל ינון וגם בדברים של דוקטור מאיר גלבוע שאת שניהם אני מעריך ומוקיר – יש להן תשובות.
שמעון שטרית: השאלה לאיזו גישה עקרונית הולכים.
שמעון שטרית: הם הולכים לגישה של תמיכה, אז יש תשובות גם משפטיות וגם ברמה המוסדית והאישית.
אורי אריאל: חברת הכנסת חוטובלי.
ציפי חוטובלי: אני רק אגיד שיש משהו מאוד הגיוני בהצעת החוק הזאת בגלל שהטיוטה כבר נמסרת למבוקרים ובעצם מדובר בנושא שהמבקר כבר עסק בו.
ציפי חוטובלי: כאשר יש טיוטה, זה אומר שהמבקר כבר חקר את הנושא לעומק ויש לאפשר לו להשלים את המלאכה.
ציפי חוטובלי: כשנכנס מבקר חדש, באופן טבעי מאחר שמדובר בתפקיד שהוא לא תפקיד שיפוטי במובן הזה שהוא מכיר את המערכת אלא הוא צריך להכיר מערכת שלמה, הוא נכנס לתוך שלל סוגיות ולשמחתנו או לא לשמחתנו יש הרבה מה לעשות במוסד הזה, אז ברור לי לחלוטין שלסגור ולהשלים תיקים שנחקרו על ידי המבקר הקודם, פחות ראוי שיעשה המבקר החדש.
ציפי חוטובלי: לכן אני חושבת שההצעה הזאת היא הגיונית.
ציפי חוטובלי: אני לא כל כך מבינה את הפחדים והחששות.
אורי אריאל: לא, אין פחדים אלא יש דעות שונות.
אורי אריאל: זאת בדיוק מטרת הדיון.
ציפי חוטובלי: זה רק הגיוני ומוטב כך.
ציפי חוטובלי: בוודאי שהעבודה הזאת תושלם הרבה יותר מהר מאשר אם זה יוטל ויתגלגל למבקר שיבוא אחר כך.
אורי אריאל: אני מכיר את אנשי משרד המשפטים והם לא יראים מאיש, בטח לא בוועדה הזאת.
אורי אריאל: הם אומרים את דעתם וזה בסדר.
אורי אריאל: פרופסור שטרית, זו השיטה הנהוגה בישראל.
אורי אריאל: אחרי שוועדת שרים החליטה, כל נציג משרד המשפטים יכול, ואפילו חייב, לומר את דברו.
אורי אריאל: אין לו את הרשות שלא לומר את דעתו גם אם היא סותרת ב-180 מעלות את עמדת ועדת השרים.
אורי אריאל: בסוף יש מחוקקים שיחליטו.
אורי אריאל: חבר הכנסת שנאן.
שכיב מוראד שנאן: אני רוצה להיות קצר, תכליתי ולעניין.
שכיב מוראד שנאן: אני מצטרף לכל מילה שאמרה חברת הכנסת ציפי חוטובלי אבל רוצה להוסיף.
שכיב מוראד שנאן: רק משפט אחד.
שכיב מוראד שנאן: העניין של הארכת כהונה מעבר לשבע שנים וניגוד בין חוק יסוד: מבקר המדינה לבין התוספת שבאה כאילו לקבוע שבע שנים ושלושה חודשים.
שכיב מוראד שנאן: כאן לא מדובר במצב שאין מבקר מדינה חדש שמתחיל את כהונתו בדיוק בתום שבע השנים אז המבקר היוצא מסיים את כהונתו אלא מדובר במצב יוצא מן הכלל, חריג, שבא לומר שרק במצב שיש טיוטה שנמסרה למבוקרים, באותו מצב יש מקום לתת שלושה חודשים נוספים למבקר היוצא שהוא לא בגדר רב חובל נוסף.
שכיב מוראד שנאן: יש מבקר חדש שנבחר כדת וכדין, כולנו בחרנו בו בארבע סבבים במליאת הכנסת.
אורי אריאל: יש קברניט אחד.
שכיב מוראד שנאן: יש קברניט אחד שמוביל את הספינה ואין שום בעיה עם זה.
שכיב מוראד שנאן: יש מצב שצריך לתת אורך נשימה לקברניט היוצא, כאילו להמשיך את תקופת החפיפה עם הקברניט החדש ולהוציא את הדוח.
שכיב מוראד שנאן: מה הבעיה בזה?
שכיב מוראד שנאן: זה לא דבר שבא לפגוע במישהו.
שכיב מוראד שנאן: אני רואה שזאת הצעת חוק מאוד הגיונית ואני תומך בה.
שמעון שטרית: אדוני, הערה לעניין העקרוני.
שמעון שטרית: בהצעה של כללי האתיקה של שרים שכתבה ועדת שמגר, וזה עדיין בתהליכי אישור, שם נאמר ששר, אחרי שהממשלה כבר החליטה, לא יכול למתוח ביקורת.
שרית שפיגלשטיין: הדברים שאמרתי הם על דעתו של שר המשפטים.
אורי אריאל: פרופסור שטרית, אלה הצעות לממשלה שעוד לא התקבלה ואני עומד על כך שכאן כל המוזמנים יוכלו לדבר ולומר את דעתם.
אורי אריאל: הם לא באים כשופרות של אדוניהם.
אורי אריאל: זה התחיל היום ואני בטח לא אשנה את זה.
אורי אריאל: זה מאתגר ויש דעות שונות.
אורי אריאל: אני רוצה קודם כל להודות על חוות הדעת של ינון.
אורי אריאל: אם אני יכול להעיר בהערת סוגריים שלא חייבת להיות אפילו בפרוטוקול.
אורי אריאל: אם אתם יכולים להעביר את זה כמה דקות ולתת לנו לקרוא ואחרי כן לעיתונאים, אני אודה לכם.
אורי אריאל: פתאום יש מתקפה של עשרים עיתונאים ואתה לא מצליח לענות.
אורי אריאל: תנו לנו קצת זמן.
אורי אריאל: זה בסדר, אני לא נגד לפרסם את זה, זה טוב, זה עניין ציבורי, אבל תנו לנו את הזמן.
אורי אריאל: אנחנו שמענו כאן מספר הערות שבעיניי הן ראויות לבחינה והן ראויות לדיון נוסף.
אורי אריאל: הדיון הזה מבחינתי ייערך בהכנה לקריאה שנייה ושלישית, הדברים שאמרה עורכת הדין שרית ממשרד המשפטים וחוות הדעת שלך.
אורי אריאל: אני מבקש שנצביע עכשיו על הצעת החוק.
זאב אלקין: הנוסח שמונח כאן הוא לא הנוסח הנכון?
אורי אריאל: לא, כבר החלפנו.
אורי אריאל: כנראה בודקים את הערנות של חברי הכנסת בשעה 8 בבוקר.
אורי אריאל: מי שכמוך מיד מזהה, עבר את הבחינה ויש לו זכות הצבעה.
אורי אריאל: אני נתקעתי בקריאה כי פתאום היה חסר לי משהו אבל הבאנו את הנוסח הנכון.
אורי אריאל: לכבוד ההצבעה, כדי שחס וחלילה לא תיפול שגגה לפנינו, אני אקריא שוב את נוסח ההצעה.
אורי אריאל: זאת ההצעה ואני מבקש להצביע עליה.
שרית שפיגלשטיין: אדוני, התוספות שביקשנו להוסיף יידונו בקריאה שנייה ושלישית?
אורי אריאל: אמרתי ואני חוזר למען הסר ספק.
אורי אריאל: כל ההערות שהועלו כאן יובאו לדיון לקראת קריאה שנייה ושלישית, כדרך המקום הזה, נדון בהן ונראה איך לשלב מה שיוסכם.
אורי אריאל: מה שלא יוסכם, כנראה יידחה.
אורי אריאל: יהיה מי שירצה להגיש הסתייגות.
אורי אריאל: אנחנו מצביעים.
אורי אריאל: בעד אישור הצעת החוק – פה אחד הצעת החוק התקבלה
אורי אריאל: אין נגד ואין נמנעים.
אורי אריאל: הצעת החוק התקבלה.
אורי אריאל: סליחה על הזימון בשעה 8 לפנות בוקר.
אורי אריאל: זה לא מקובל אצלנו אבל היה לחץ של זמנים.
אורי אריאל: בוקר טוב לשר המשפטים.
אורי אריאל: בוקר טוב לכל החברים שהגיעו.
אורי אריאל: אנחנו עושים דיון מעקב לישיבה שהתקיימה ב-ו' באדר תשע"ב, 29 לפברואר 2012 למניינם.
אורי אריאל: את הוועדה הקודמת ניהל חבר הכנסת רוני בר-און, שבינתיים עבר לוועדת חוץ וביטחון.
אורי אריאל: סיכום הוועדה היה של חבר הכנסת רוני בר-און שבעוד חודשיים, קרי, כבר לפני כחודשיים נעשה ישיבת מעקב על הנושאים שעלו פה, ושתיכף נזכיר אותם בקצרה.
אורי אריאל: ואחרי זה ידבר המבקר, ואחרי זה נעבור לשאר האנשים.
אורי אריאל: אנחנו עוסקים בנושא שבעיניי הוא נושא חשוב ביותר – אומר אולי אפילו מהיותר חשובים – וזה הקרקעות של מדינת ישראל.
אורי אריאל: הגדיר את זה קודמי, חבר הכנסת בר-און, אני אומר את זה בשפתי – הוא לא אמר את זה בציטוט הזה – שבמובן הזה של הקרקעות, לצה"ל יש מדינה.
אורי אריאל: הקרקעות שצה"ל מחזיק – הייתי אומר צה"ל ומערכת הביטחון, ברשותכם – וההשלכות שלהן, כי יכול להיות שאתה מחזיק את "שדה דב", אבל בגלל שיש את "שדה דב" – ולא רק צה"ל שם, אני מייד אומר.
אורי אריאל: יש שם גורמים אזרחיים ואחרים – אבל היות ויש את "שדה דב", אז יש אחרי זה הגבלות בנייה, ומשמעויות רבות, וכן הלאה.
אורי אריאל: אפשר להמשיך עם בסיסים נוספים, ועם דברים מרחיקי לכת.
אורי אריאל: בסך-הכול, יוצא באיזו אומדנה שודאי מעל 50% מקרקעות המדינה הם או בידי צה"ל ומערכת הביטחון, או שהן מושפעות באופן ישיר ממערכת הביטחון.
אורי אריאל: לעניין הזה יש היבטים כלכליים משמעותיים ביותר, בעיקר במחנות שנמצאים בתוך האזור שמוגדר "גדרה חדרה".
אורי אריאל: ותיכף, ודאי, נשמע על זה דיווח – מה מצבנו.
אורי אריאל: יש היבט נוסף שעלה מהדו"ח: על חוסר המידע, וממילא השליטה של הגורמים שצריכים לעסוק בנושא, שזו מערכת הביטחון - - - שר המשפטים, נראה לי שמנהלת הוועדה לא תניח לך וגם לא לי, אם לא תשב לימיני.
אורי אריאל: מילא לשמאלי, אבל לימיני.
אורי אריאל: אז - - -
יעקב נאמן: פרופסור ראקצין, שהיה המורה שלי בתורת המשטרים, אמר שימין ושמאל זו שאלה של מאיזה צד אתה עומד.
יעקב נאמן: - - - שזה לא דבר קבוע.
אורי אריאל: ובכל זאת, זה לימיני כרגע.
יעקב נאמן: טוב.
יעקב נאמן: אם אתה מחייב אותי לבוא - - -
אורי אריאל: אני מחייב אותך.
אורי אריאל: בתור יושב-ראש הוועדה פה - - -
יעקב נאמן: לא ידעתי שאני במעצר בית.
אורי אריאל: נשחרר אותך, אבל תוך כמה ימים.
אורי אריאל: היות וחסרים, היו חסרים – תיכף נשמע אם הדברים השתפרו – נתונים בסיסיים.
אורי אריאל: על מה מערכת הביטחון מחזיקה, ממילא אין שליטה.
אורי אריאל: ממילא אין בקרה.
אורי אריאל: התבשרנו באחת הישיבות שהיו בנושא שמינהל מקרקעי ישראל ייכנס באופן משמעותי לבדיקה, ולמעקב, וכולי.
אורי אריאל: אז נשמע היום מה קרה.
אורי אריאל: בסך-הכול, יש פה צורך להכניס את כל המערכת הזאת למוד של עבודה מאד מסודרת, שיש בה גם את הנושאים, גם את האחריות מי מבצע, וגם לוחות זמנים.
אורי אריאל: זה לא יכול להישאר בצורה שזה התנהל במשך 60 שנה: יהיה בסדר.
אורי אריאל: בסדר, תחתמו, תעבירו, תלכו – אין דבר כזה.
אורי אריאל: אנחנו עוברים למבקר המדינה, מר רון ישראלי, שייתן לנו עוד פעם תקציר של העניין.
אורי אריאל: ואחרי זה אנחנו נעבור לשאר המוזמנים.
רון ישראל: בוקר טוב.
רון ישראל: לא כל-כך תקציר.
רון ישראל: אנחנו מברכים על המשך המעקב שהכנסת עושה בנושא השימוש של צה"ל בקרקעות המדינה.
רון ישראל: הדו"ח התפרסם באוגוסט בשנה שעברה, ומיד בעקבותיו היה דיון פה, בוועדה.
רון ישראל: אנחנו הצבענו על ליקויים בארבעה תחומים עיקריים – אני לא אחזור עליהם, כי היושב-ראש כבר ציין חלק מהם: הם היו בתחום של פינוי מחנות ממרכזים עירוניים; מחנות נטושים; שטחי אש; והפיקוח של משרד הביטחון ושל מינהל מקרקעי ישראל על השימוש של צה"ל בקרקעות המדינה.
רון ישראל: בפברואר השנה הוועדה קיימה דיון מעקב.
רון ישראל: בדיון הזה הצביעו המבוקרים על תהליך של שיפור במצב.
רון ישראל: התעוררו עדיין כמה שאלות – מתי הדברים יקרו.
רון ישראל: לכן, אנחנו מעוניינים מאד לשמוע מה התחדש מאז.
רון ישראל: גם כפי שהיושב-ראש אמר, מדובר בנושא בעל אינטרס ציבורי גדול, שבין היתר יש לו גם השלכות על הפשרות של קרקעות לבנייה.
רון ישראל: לכן, לא מספיק לשמוע שהדברים יגיעו לפתרון בתאריך כלשהוא, אלא חשוב שהדברים ייעשו במהירות.
רון ישראל: שתיקון הליקויים ייעשה במהירות.
אורי אריאל: היות ונציג משרד הביטחון יגיע רק בעוד שתיים-שלוש דקות, אז אני מבקש ממשרד ראש הממשלה – אתם רוצים להתייחס לזה כרגע?
עקיבא איסרליש: מר טרייבר אמור גם לייצג את הדברים - - -
אורי אריאל: מר טרייבר ייצג אתכם.
אורי אריאל: ממינהל מקרקעי ישראל, מי נמצא איתנו?
ישראל חסון: ישראל סקופ.
ישראל חסון: אני מנהל אגף הפיקוח במינהל מקרקעי ישראל.
אורי אריאל: בבקשה, מר סקופ.
ישראל חסון: מנהל מינהל מקרקעי ישראל הקים צוות של מנהלי אגפים, שגיבש תכנית לביצוע קליטת ההקצאות של מחנות הצבא ושטחי האש.
ישראל חסון: צריך להבין, הנתונים שיש בידינו הם נתונים ישנים.
ישראל חסון: רוב ההקצאות היו מעשרות שנים קדימה.
ישראל חסון: הם - - - למעשה - - -
אורי אריאל: בעיקר עשרות שנים אחורה, אתה מתכוון.
ישראל חסון: אחורה.
ישראל חסון: עשרות שנים אחורה.
ישראל חסון: ומדובר במפות גרפיות, הן לא נתוני מחשב.
ישראל חסון: ההקצאות האלה מעולם לא נקלטו במערכת מידע ממוחשבת.
ישראל חסון: גובשה תכנית לקליטה של כל ההקצאות האלה.
ישראל חסון: אנחנו מדברים על, בסביבות, כ-1,200 - - -
קריאה: 1,300.
ישראל חסון: 1,300 הקצאות.
ישראל חסון: זה - - - שאנחנו יודעים.
אורי אריאל: באיזה היקף קרקעי?
ישראל חסון: היקף השטחים – כבר דובר עליו – זה בערך כ-40% משטחי המדינה.
ישראל חסון: זה מתקרב ל-40% משטחי המדינה.
ישראל חסון: כמובן ששטחי האש הם השטחים הענקיים.
ישראל חסון: המחנות גם – יש מחנות שהם מאות דונמים.
ישראל חסון: אבל, באופן יחסי, אלה השטחים היותר קטנים.
ישראל חסון: המלצות הצוות יתואמו מול משרד הביטחון, על-מנת לגבש תכנית עבודה שתהיה ישימה.
ישראל חסון: כי, בסופו של דבר, צריך יהיה לקלוט במערכת המידע הממוחשבת נתוני אמת שמקובלים על משרד הביטחון, ואלה הנתונים שאין בלעדיהם.
ישראל חסון: זאת אומרת, שלא יהיה במערכת אחת נתונים מסוג אל"ף, ובמערכת השנייה נתונים אחרים.
ישראל חסון: בייחוד אנחנו מדברים על התאמה של מערכות גיאוגרפיות.
אורי אריאל: יש לי בקשה, מר סקופ, וגם מהאחרים: אל תאמרו – "נתאם", "נעשה".
אורי אריאל: תגידו מי אחראי.
אורי אריאל: אני מבקש לדעת מי אחראי על כל דבר, ומתי זה יקרה.
אורי אריאל: מספיק להישאר באופן הפלואידי הזה.
אורי אריאל: מרחפים באופן כללי.
ישראל חסון: מבחינתנו, זה יתבצע - - -
אורי אריאל: הדו"ח הפנימי שלכם גמור?
אורי אריאל: במינהל מקרקעי ישראל יש החלטות איך זה יתבצע?
אורי אריאל: זה אחרי?
אורי אריאל: ואנחנו יכולים לקבל את הנייר שלכם?
ישראל חסון: אנחנו נעביר אותו.
אורי אריאל: היום?
ישראל חסון: אנחנו נעביר אותו אחרי הישיבה.
ישראל חסון: אנחנו חייבים לקבל ממערכת הביטחון – בתקליטורים, או בכל דרך אחרת – את המידע הגיאוגרפי לגבי המיפוי של המחנות.
ישראל חסון: המיפוי הזה ייקלט אצלנו.
ישראל חסון: יוקם צוות מיוחד שיהיה לו גם סיווג ביטחוני כדי לקלוט את זה.
ישראל חסון: יצטרכו מערכת מידע שתאושר - - -
אורי אריאל: אני אעזור לך: מול מי אתה יושב במערכת הביטחון?
אורי אריאל: בוא, נתחיל לדבר על שמות.
ישראל חסון: מול מר בצלאל טרייבר.
ישראל חסון: מנהל מינהל מקרקעי ישראל - - -
אורי אריאל: הולכת להיות ישיבה עם מר טרייבר.
אורי אריאל: יש לה תאריך?
ישראל חסון: אני לא זוכר כרגע את התאריך, אבל היא נקבעה.
אורי אריאל: יש תאריך?
ישראל חסון: נקבע.
אורי אריאל: נקבעה ישיבה.
ישראל חסון: נקבעה.
אורי אריאל: ובישיבה הזאת אתם אמורים להגיע להסכמות על שיטת העבודה.
ישראל חסון: שיטת ההעברה של הנתונים, כדי שהם יוכלו להיקלט.
אורי אריאל: אני כבר שואל: יש בעיה תקציבית לעניין הזה?
אורי אריאל: או שאתם עם ה-50 מיליארד שקל שלכם יכולים להסתדר - - -?
ישראל חסון: אני חושב שעיקר התקציב זה כוח-אדם מיומן לקלוט את העסקאות האלה.
ישראל חסון: מדובר בארבעה או בחמישה אנשים.
ישראל חסון: אנחנו מעריכים שהעבודה תסתיים בתוך שנתיים.
ישראל חסון: זה משך הזמן.
אורי אריאל: בוא נעצור.
אורי אריאל: נתקדם, ברשותך, צעד אחרי צעד: ראיתי בפרוטוקול, בישיבה הקודמת, את דבריו של ידידי, ראש מינהל מקרקעי ישראל, מר בנצי ליברמן, שהסביר שלצורך זה יצטרכו לקלוט אנשים, וכולי.
אורי אריאל: תראו, לקלוט אנשים – כמו שאני מכיר את נציבות שירות המדינה, וכמו שאתם מכירים – זה שנתיים.
אורי אריאל: אחרי זה יחפשו שנתיים תקציב.
אורי אריאל: ואז הם יעבדו.
אורי אריאל: ובעוד שש שנים אנחנו ניפגש.
אורי אריאל: זאת אומרת, לא אני.
אורי אריאל: אבל אתם תהיו פה, כנראה.
אורי אריאל: אני מבקש שתבדקו ושתיתנו לנו תשובה אם אפשר לעשות את זה במיקור חוץ.
אורי אריאל: יש חברות רבות שיודעות לעבוד.
אורי אריאל: זה חודש מכרז.
ישראל חסון: אדוני, אני יכול להגיד שכבר התחלנו לבחון את זה.
ישראל חסון: מאחר וזו משימה – הקליטה אמנם מאסיבית, והיא תיקח שנתיים.
ישראל חסון: אבל היא משימה זמנית ומתכלה, בסופו של תהליך.
ישראל חסון: ולכן, אנחנו כבר התחלנו לבדוק את האפשרות.
ישראל חסון: כמובן, שאותה חברה – יש עניין של הסיווג של המידע הזה.
אורי אריאל: אני מכיר חמש חברות בעלות סיווג מלא.
אורי אריאל: אין לכם שום בעיה.
ישראל חסון: אני מתאר לעצמי.
אורי אריאל: מתי אתם חושבים שתצאו עם המכרז?
ישראל חסון: אני לא רוצה להגיד לאדוני מתי נצא עם המכרז.
ישראל חסון: כי, בכל אופן, גם לצורך הזה אנחנו נצטרך להיות מתוקצבים, גם אם זה outsourcing.
ישראל חסון: אז, בכל מקרה, אני מתאר לעצמי שאחרי הישיבה של מנהל מינהל מקרקעי ישראל עם מר בצלאל טרייבר – מיד לאחריה אנחנו נפעיל את זה.
אורי אריאל: מר טרייבר, אני מפריע לכם לרגע בשיחתכם.
אורי אריאל: אומר מר ישראל סקופ שאתם אמורים לשבת כדי להגיע לשפה משותפת.
אורי אריאל: סיכומים – איך עובדים.
אורי אריאל: אתה יודע מתי הפגישה הזאת?
בצלאל טרייבר: אני שוחחתי על הנושא הזה אתמול עם ראש מינהל מקרקעי ישראל, ואני מקווה שהיא תתקיים במהלך – לא בשבוע הבא, אלא בשבוע שלאחר מכן.
אורי אריאל: היא תתקיים בתוך שבועיים, כן?
בצלאל טרייבר: שבו נוכל לקדם את הליך שיתוף הפעולה בעניין המידע המשותף.
אורי אריאל: אנחנו מבקשים, מר סקופ, לקבל, בכל זאת, בטווח של חודש ימים, בסדר?
אורי אריאל: עד – לצורך העניין – ה-20 ליולי.
ישראל חסון: אנחנו נעביר את כל תכנית הפעולה.
אורי אריאל: עד ה-30 ליולי, נקבל תכנית עבודה, אבל מפורטת.
אורי אריאל: לא באופן כללי: ייבחן וזה.
אורי אריאל: אלא, מי עושה מה, ועד מתי.
אורי אריאל: לראות גם את העבודה, כדי שנוכל ביחד לעקוב אחרי זה.
אורי אריאל: מה עוד?
רון ישראל: - - -
אורי אריאל: בבקשה, מר רון ישראל.
אורי אריאל: מדבר ישראל אל ישראל.
רון ישראל: אז היתה טענה שוועד העובדים לא נותן לכם לטפל בנושא הסיווג הביטחוני, זה הסתדר?
ישראל חסון: אני לא יודע אם אני צריך לבשר, אבל אני חושב שהבעיה הזאת נפתרה.
ישראל חסון: מינהל מקרקעי ישראל הרי עובר עכשיו קליטה מחודשת של כל העובדים.
ישראל חסון: בתוך המערכת הזאת העניין הזה כבר נפתר.
ישראל חסון: אולי אני אגיד במילה אחת מה היתה הבעיה: הבעיה היתה הנושא של הסיווג הביטחוני, והתחקיר שהעובדים היו צריכים לעבור.
אורי אריאל: אנחנו נמתין לחומרים.
אורי אריאל: שני דברים סיכמנו: אחד, שאתה מעביר את הסיכום שלכם, איך אתם מתכוונים.
אורי אריאל: שניים, עד לסוף יולי לקבל - -
ישראל חסון: תכנית מפורטת.
אורי אריאל: - - תכנית מפורטת לעבודה עם לוחות זמנים ואחריות.
אורי אריאל: מר נפתלי כהן מהסיירת הירוקה, אתה רוצה להשכיל אותנו בעוד משהו?
נפתלי כהן: שלושה דברים קצרים: אחד, היינו בתהליכים של תיאום מפות מול מחוזות מינהל מקרקעי ישראל.
נפתלי כהן: במחוז צפון הדברים האלה הסתיימו.
נפתלי כהן: במחוז צפון זה קרה, פחות או יותר, בחצי השנה האחרונה.
נפתלי כהן: מול רמת הגולן - - -
אורי אריאל: אתה מדבר על שטחי אש ומחנות צה"ל.
נפתלי כהן: יותר שטחי אש, ופחות מחנות צה"ל.
נפתלי כהן: אני מדבר יותר על שטחי אש.
נפתלי כהן: בוצעה עבודה די רחבה, בתיאום עם אגף התכנון ומפקדת זרוע היבשה, מול שטחי האש במחוז הצפון.
נפתלי כהן: שם הסיפור הזה הסתיים.
נפתלי כהן: והסתיימה גם ההתאמה של המפות בין מינהל מקרקעי ישראל למשרד הביטחון או לאגף התכנון.
אורי אריאל: מינהל מקרקעי ישראל – אתם מכירים את זה?
ישראל חסון: אני אישית לא, אבל אני מתאר לעצמי שאם - - -
אורי אריאל: אני ראיתי שאתה תמה כמו שאני ככה מסתכל.
אורי אריאל: אני שמח על הבשורה שמביא מר נפתלי כהן, מנהל הסיירת הירוקה.
אורי אריאל: אבל נראה לי שיש פה - - -
ישראל חסון: אני בטוח שזה התבצע.
ישראל חסון: אבל זה התבצע מול אנשי המחוז.
נפתלי כהן: זה התבצע מול המחוז.
נפתלי כהן: באופן ישיר מול המחוז - - -
אורי אריאל: אני בכל זאת אבקש שתיכנסו ללופ הזה.
אורי אריאל: גם למשרד המרכזי כדאי לדעת את הדברים: גם מפאת חשיבותם, וגם בגלל שבכל זאת זה דו"ח ביקורת.
אורי אריאל: אז אחרי שאתה בודק גם את זה, מר ישראל סקופ, דווח לנו איך החומרים אצלכם.
אורי אריאל: כן, מר נפתלי כהן, בבקשה.
נפתלי כהן: דבר נוסף שקורה בפועל מול אוגדה 36 – עובדים על העניין הזה גם-כן - - -
אורי אריאל: אוגדה 36 – זה סוד צבאי, אבל אפשר להגיד שהיא יושבת בצפון.
נפתלי כהן: כן.
נפתלי כהן: מול האוגדה, הדברים האלה נעשים.
נפתלי כהן: והם בתהליך אל מול גורמי הצבא, בינתיים.
נפתלי כהן: כשאגף התכנון נמצא - - - גם, ועדיין לא הסתיים.
נפתלי כהן: היתה לנו פגישה עם מר בצלאל טרייבר בנושא פיקוח על מחנות שנעזבו, או מחנות שעוד לא הוחזרו למינהל מקרקעי ישראל.
נפתלי כהן: זה איזשהו הליך שבו מחנה נעזב, וצריך לעשות עליו את הפיקוח המקרקעיני.
נפתלי כהן: ואני מדבר על - - - המקרקעיני בלבד.
בצלאל טרייבר: אנחנו מעוניינים להגיע להסכם עם הסיירת הירוקה, שהיא תסייע לנו בתהליך הפיקוח על שטחים בלתי מאוישים, או במחנות נטושים.
אורי אריאל: אתה לא צריך להגיע איתם לסיכום.
אורי אריאל: הם עובדים אצלכם, לפי הבנתי.
אורי אריאל: גם - - -
בצלאל טרייבר: צריך להרחיב אותו גם לסוגיות אלה.
נפתלי כהן: יש לזה משמעויות.
אורי אריאל: מר נפתלי כהן, אחרי ההצלחה הגדולה הזאת בצפון, למה אתם לא עושים את זה גם בדרום?
אורי אריאל: למה צריך את כל הגשפט הזה עכשיו?
אורי אריאל: עושים מכרזים, מיקור חוץ – אז אולי תיתנו להם לעשות את זה - - -
נפתלי כהן: ככל שאני יודע, הבעיה לפחות ברמה של שטחי האש, של התאמת מפות בשטחי האש, כמו שאני מכיר אותה, היא די מינורית בדרום.
נפתלי כהן: יש שם בסך-הכול – מפות ההתאמה, אין הפרשים גדולים מאד, כמו שאני מכיר את הדברים.
ישראל חסון: רק הערה.
ישראל חסון: יש הבדל בין המפות, לבין אחר-כך בסיס לקלוט אותן במערכת מידע.
ישראל חסון: כי במערכת המידע אתה צריך לקלוט אותן, ואתה כבר צריך בסיס נתונים שווה.
ישראל חסון: כי אחרת המערכות לא יודעות לעבוד בלי בסיס נתונים שווה.
ישראל חסון: אז יכול להיות שבדרום יש פחות בעיה של פערים.
ישראל חסון: אבל לצורך הקליטה – ואלה שטחים אדירים – בסופו של דבר, אתה צריך בסיס נתונים.
אורי אריאל: בסוף אני אבין, כי כרגע לא.
אורי אריאל: זה לא הולך על שטחים אדירים.
אורי אריאל: אם שטחי אש הם, בדרך-כלל, קווים ארוכים ודי ישרים, יותר קל לקלוט ולטפל בהם מאשר באיזושהי רמפה בגולן, שהיא איזה מין דבר שבקושי רואים אותו ולך תסמן אותו.
אורי אריאל: זה לא בהכרח ככל שזה ארוך יותר, זה בעייתי יותר, וקשה יותר.
אורי אריאל: אבל אני לא מתווכח.
אורי אריאל: אתם תעבירו תכנית עבודה.
ישראל חסון: כמי שאמון על זה, אני אומר לך, אדוני, שאין לזה קשר.
אורי אריאל: אתם תעבירו תכנית עבודה כפי שסיכמנו.
אורי אריאל: אבל אני רואה שיש פה – שהצלחנו להפגיש אתכם עם הסיירת הירוקה, ואולי מזה יכול לצאת עוד משהו טוב בהתנהלות שלכם.
אורי אריאל: תבחנו את זה.
אורי אריאל: אם עשו את זה בצפון, אולי הם יודעים לעשות את זה גם בדרום.
אורי אריאל: אתה יודע, "הרוצה להחכים ידרים".
אורי אריאל: אז יש לך פה חבורה – אחרי שהם העשירו בצפון, הם יכולים לרדת דרומה.
אורי אריאל: עוד משהו, מר נפתלי כהן?
נפתלי כהן: לא.
נפתלי כהן: זה הכול, בינתיים.
אורי אריאל: בבקשה, מר בצלאל טרייבר, סמנכ"ל משרד הביטחון, ראש אמו"ן.
אורי אריאל: אחריו ידבר שר המשפטים, שהוא גם יושב-ראש ועדת השרים לביקורת המדינה.
אורי אריאל: בבקשה, מר טרייבר.
בצלאל טרייבר: הנושא הראשון הוא הפיקוח והבקרה - - -
אורי אריאל: אנחנו מסיימים בכל מקרה בעשרה לעשר.
אורי אריאל: אז אני מבקש מכולם, היות וזה דיון שלישי, אז אפשר לצמצם.
בצלאל טרייבר: בנושא הפיקוח והבקרה על קרקעות: אנחנו, כמו שצוין פה, מצד אחד, במשא-ומתן עם הסיירת הירוקה.
בצלאל טרייבר: מצד שני, אנחנו נמצאים בעיצומו של פרויקט מיפוי כלל מחנות צה"ל.
בצלאל טרייבר: צילמנו כ-750 מחנות.
בצלאל טרייבר: אנחנו בדרך להשלים את כלל הפרויקט במהלך שנת 2013.
אורי אריאל: צילמנו, זה תצ"אות?
אורי אריאל: זו הכוונה?
בצלאל טרייבר: צילמנו, זה צילומים כאלה שאפשר באמצעותם - -
אורי אריאל: מתוכם - - -
בצלאל טרייבר: - - לעשות פעולות נוספות.
בצלאל טרייבר: זה לא רק תצ"אות.
בצלאל טרייבר: זה הרבה מעבר לזה.
בצלאל טרייבר: אלה צילומים שמאפשרים גם את בדיקת המקרקעין.
אורי אריאל: האם זה יפתור גם את הוויכוחים הקבועים ביניכם לבין הרשויות על הארנונה?
אורי אריאל: או שהחומר הזה לא יעמוד לרשותם?
בצלאל טרייבר: זה כנראה יגיע גם לשם.
בצלאל טרייבר: זה התחיל משם, ויגיע גם לשם.
בצלאל טרייבר: זה לא התחיל רק מהסוגיה הזאת שנדונה כאן.
בצלאל טרייבר: אז זה לגבי הסוגיה הזאת.
בצלאל טרייבר: לגבי הסכם הקצאות עם מינהל מקרקעי ישראל: אנחנו מקווים להגיע להסכמה עם מינהל מקרקעי ישראל בתקופה הקרובה, בעקבות גם מה שנאמר פה, בעיקר על אופן השבת הקרקע.
בצלאל טרייבר: יש דילמה, שהיא ידועה לכולם, וזה נושא השבת הקרקע as is, או לאחר טיהור מקרקעין.
בצלאל טרייבר: זה נדון גם במסגרת חוק המקרקעין או חוק טיהור המקרקעין, שהמשרד להגנת הסביבה מוביל.
בצלאל טרייבר: שחיוני לנו לפחות להגיע להבנה שקרקעות מסוימות, אפשר יהיה לשווק אותן גם as is.
בצלאל טרייבר: נכון לגבי חידושי הקצאות, סוגיה שעלתה במהלך הדו"ח: אנחנו נמצאים כרגע מול מינהל מקרקעי ישראל עם 195 נקודות, שאותם אנחנו מקווים לבצע העברה לגביהן, מתוך 217 שהגשנו.
בצלאל טרייבר: השלמנו את פרויקט עדכון הנהלים אצלנו, בתוך המשרד.
בצלאל טרייבר: אני מקווה שנגיע אליהן.
בצלאל טרייבר: נשלים גם את ההתאמות, גם מול הגופים האחרים.
בצלאל טרייבר: לגבי נושא מחנות בלתי מאוישים: אנחנו במבצע רחב היקף על החזרת מחנות בלתי מאוישים.
בצלאל טרייבר: אנחנו ירדנו מכמעט 200 למתחת ל-70.
בצלאל טרייבר: את השאר החזרנו.
בצלאל טרייבר: אנחנו נמצאים כרגע עם עוד 14 או 15 שממתינים להעברה, שאנחנו אמורים להעביר כרגע.
בצלאל טרייבר: 18 שנמצאים בשלבים טכניים להעברה.
אורי אריאל: כשאומרים את זה, מה זה מבחינת זמן?
אורי אריאל: מהניסיון שלכם – חודשיים?
אורי אריאל: שנה?
בצלאל טרייבר: מה?
בצלאל טרייבר: מה השלבים הטכניים?
אורי אריאל: אתה אומר שיש 18 מחנות שמחכים להעברה.
אורי אריאל: לי זה נשמע: שהופ, לוקחים את זה, ומעבירים את זה.
אורי אריאל: אבל זה לא, נכון?
בצלאל טרייבר: לא, זה לא "הופ, לוקחים", כי אתה - - -
אורי אריאל: אז כמה זמן זה בהערכה?
בצלאל טרייבר: נעשה סיור, אחד או שניים, ביחד עם מינהל מקרקעי ישראל.
בצלאל טרייבר: במידת הצורך, עם רשות הטבע והגנים.
בצלאל טרייבר: מחליטים איך יחזירו ומה יסדירו.
בצלאל טרייבר: הולכים ומסדירים את השטח.
בצלאל טרייבר: עושים סיור שני – אם יש או אין הערות.
בצלאל טרייבר: רק מעבירים את זה למינהל מקרקעי ישראל, למחוז.
בצלאל טרייבר: מתבצע שם הליך בחינה שלהם, שאכן עמדו בתנאים.